b'\n_START_ARTICLE_\nEoseeni\n_START_SECTION_\nIlmasto\n_START_PARAGRAPH_\nEoseenin alussa oli hyvin l\xc3\xa4mmint\xc3\xa4. Se alkoi noin 100\xc2\xa0000 vuoden l\xc3\xa4mp\xc3\xb6huipulla (Eocene Thermal Maximum PETM, LPTM, IETM), joka on ollut nopeimpia maailmanlaajuisia ilmaston l\xc3\xa4mpenemisi\xc3\xa4. Se saattoi johtua merenpohjaan kerrostuneista klatraattikivist\xc3\xa4 vapautuneesta metaanista. Metaani on itsess\xc3\xa4\xc3\xa4n kasvihuonekaasu ja se hapettuu ajan mukana hiilidioksidiksi, joka on tunnetusti maapalloa l\xc3\xa4mmitt\xc3\xa4v\xc3\xa4 kasvihuonekaasu. Huippul\xc3\xa4mmin PETM kesti noin 150\xc2\xa0000 vuotta._NEWLINE_L\xc3\xa4mp\xc3\xb6huippu nosti l\xc3\xa4mp\xc3\xb6tiloja korkeilla leveysasteilla jopa 7 \xc2\xb0C. L\xc3\xa4mp\xc3\xb6huippu palautui pian aikaisemmalle nykyist\xc3\xa4 l\xc3\xa4mpim\xc3\xa4mm\xc3\xa4lle tasolleen. L\xc3\xa4mp\xc3\xb6tila alkoi nousta uudelleen ja saavutti huippunsa 50 miljoonaa vuotta sitten Ypres-kaudella, jolloin keskil\xc3\xa4mp\xc3\xb6tila oli p\xc3\xa4iv\xc3\xa4ntasaajalla noin 30 \xc2\xb0C. Varhaisimmalla eoseenilla saattoi meren pintal\xc3\xa4mp\xc3\xb6tila olla 10\xe2\x80\x9315 \xc2\xb0C nykyist\xc3\xa4 korkeampi._NEWLINE_Ilmasto oli l\xc3\xa4mp\xc3\xb6huippua lukuun ottamatta tasaisen l\xc3\xa4mmin, siin\xc3\xa4 esiintyi vain pienehk\xc3\xb6j\xc3\xa4 vaihteluja. Kosteus kasvoi huomattavasti kauden alussa. L\xc3\xa4mp\xc3\xb6tila aleni suhteellisen loivasti navoille ment\xc3\xa4ess\xc3\xa4, l\xc3\xa4mp\xc3\xb6tilojen ero p\xc3\xa4iv\xc3\xa4ntasaajan ja napojen v\xc3\xa4lill\xc3\xa4 oli vain noin puolet nykyisest\xc3\xa4. Ilmasto kuivui ja viileni hitaasti kauden loppua kohti._NEWLINE_Varhaisella eoseenilla 55\xe2\x80\x9350 miljoonaa vuotta sitten tropiikki ulottui 10\xe2\x80\x9315 leveysastetta nykyist\xc3\xa4 pohjoisemmaksi Keski-Ranskaan, joka tosin saattoi olla nykyist\xc3\xa4 etel\xc3\xa4mp\xc3\xa4n\xc3\xa4 ja meridionaalinen vy\xc3\xb6hyke (subtropiikki) Skandinavian etel\xc3\xa4osiin ja luultavasti silloin l\xc3\xa4hemp\xc3\xa4n\xc3\xa4 p\xc3\xa4iv\xc3\xa4ntasaajaa olleen Gr\xc3\xb6nlannin etel\xc3\xa4osiin. Alligaattoreja ja kaguaaneja eli Ellesmerensaarella Gr\xc3\xb6nlannista l\xc3\xa4nteen. Pintaveden 25 \xc2\xb0C:n l\xc3\xa4mp\xc3\xb6tilavy\xc3\xb6hyke ulottui leveysasteelle 45. Etel\xc3\xa4-Englannin alueella vuoden keskil\xc3\xa4mp\xc3\xb6tila oli 21 \xc2\xb0C , niin kuin Malakan niemimaalla nyky\xc3\xa4\xc3\xa4n, ja kasvillisuus sen mukaista. L\xc3\xa4mp\xc3\xb6tila Coloradossa Pohjois-Amerikassa ja Keski-Euroopassa oli 10\xe2\x80\x9311 astetta korkeampi kuin nyt._NEWLINE_Noin 45\xe2\x80\x9334 miljoonaa vuotta sitten Etel\xc3\xa4mantereella saattoi olla pieni\xc3\xa4 j\xc3\xa4\xc3\xa4tik\xc3\xb6it\xc3\xa4, ja ilmakeh\xc3\xa4ss\xc3\xa4 saattoi olla hiilidioksidia suunnilleen kuusi kertaa nykyist\xc3\xa4 enemm\xc3\xa4n._NEWLINE_Kanadan arktisilla saarilla Ellesmerensaarelle oli varaaneja ja subtropiikkia, joka vastaa nykyist\xc3\xa4 Etel\xc3\xa4-Eurooppaa, oli 77. leveysasteella. Keski- ja my\xc3\xb6h\xc3\xa4iseoseenilla ilmasto j\xc3\xa4\xc3\xa4htyi, ja kauden lopussa 36\xe2\x80\x9335 miljoonaa vuotta sitten valtamerien syv\xc3\xa4vedet j\xc3\xa4\xc3\xa4htyiv\xc3\xa4t nopeasti 3\xe2\x80\x935 astetta._NEWLINE_Er\xc3\xa4\xc3\xa4seen aikaan eoseenilla subtrooppinen vy\xc3\xb6hyke ulottui jopa Pohjois-Ranskaan ja Yhdysvaltain ja Kanadan rajalle. Viel\xc3\xa4 sen pohjoispuolella oli siirtym\xc3\xa4vy\xc3\xb6hyke, joka ulottui Keski-Kanadaan ja etel\xc3\xa4isimp\xc3\xa4\xc3\xa4n Ruotsiin ja Oslon seuduille. T\xc3\xa4\xc3\xa4ll\xc3\xa4 kasvoi joitain subtrooppisia lajeja. L\xc3\xa4mpim\xc3\xa4n vy\xc3\xb6hyke ulottui Huippuvuorten pohjoispuolelle, Siperiassa 60. leveysasteelle , Alaskan pohjoisosiin ja Baffininsaarten pohjoisosiin sek\xc3\xa4 pohjoiseen Keski-Gr\xc3\xb6nlantiin._NEWLINE_Eoseenin lopussa noin 38 miljoonaa vuotta sitten l\xc3\xa4hell\xc3\xa4 eoseenin-oligoseenin rajaa l\xc3\xa4mp\xc3\xb6tila romahti \xc3\xa4kki\xc3\xa4 8\xe2\x80\x9313 \xc2\xb0C p\xc3\xa4\xc3\xa4tellen Uuden-Seelannin brakiopodeista.\n_START_SECTION_\nMannerliikunnot\n_START_PARAGRAPH_\nMannerliikunnoissa eoseenin alkupuolella Australia ja Antarktis olivat yhdess\xc3\xa4, samoin Pohjois-Amerikka ja Eurooppa Gr\xc3\xb6nlannin kautta._NEWLINE_Eoseenin keskivaiheilla Australia irtautui Antarktiksesta p\xc3\xa4\xc3\xa4st\xc3\xa4en Antarktiksen ymp\xc3\xa4rille py\xc3\xb6rim\xc3\xa4\xc3\xa4n kylm\xc3\xa4n merivirran, joka alkoi viilent\xc3\xa4\xc3\xa4 maapalloa siten, ett\xc3\xa4 j\xc3\xa4\xc3\xa4vuoria ja kylm\xc3\xa4\xc3\xa4 vett\xc3\xa4 ajautui l\xc3\xa4hemm\xc3\xa4s p\xc3\xa4iv\xc3\xa4ntasaajaa. It\xc3\xa4isen Antarktiksen j\xc3\xa4\xc3\xa4peite alkoi muodostua vasta keski- ja my\xc3\xb6h\xc3\xa4iseoseenilla, vaikka manner oli ollut navalla jo varhaisella hiilikaudella. Lauraasia alkoi hajota Pohjois-Amerikaksi, Gr\xc3\xb6nlanniksi ja Euroopaksi. Himalaja alkoi synty\xc3\xa4, kun Intia alkoi t\xc3\xb6rm\xc3\xa4t\xc3\xa4 Aasiaan 45 miljoonaa vuotta sitten. Kalliovuorilla muodostui lis\xc3\xa4\xc3\xa4 vuorijonoja._NEWLINE_Eoseenilla Etel\xc3\xa4-Amerikan ja Antarktiksen v\xc3\xa4lill\xc3\xa4 oli kannas tai hyvin tihe\xc3\xa4 saariketju. Australia irtautui Etel\xc3\xa4mantereesta my\xc3\xb6h\xc3\xa4sispeloseenille 55-53 miljoonaa vuotta sitten._NEWLINE_T\xc3\xa4m\xc3\xa4 esti maapalloa viilent\xc3\xa4vien kylmien l\xc3\xa4nsituulten virtojen vapaan liikkeen. Ne kiersiv\xc3\xa4t pienemmille leveyksille ja l\xc3\xa4mpeniv\xc3\xa4t._NEWLINE_Intia oli viel\xc3\xa4 melko kaukana Aasiasta._NEWLINE_Gr\xc3\xb6nlanti oli alkanut irtautua Euroopasta, ja p\xc3\xa4\xc3\xa4sti l\xc3\xa4mpim\xc3\xa4n merivirran pohjoiseen jo varhaisella eoseenilla 53 miljoonaa vuotta sitten. Panaman kannaksen paikalla oli merta, jonka l\xc3\xa4pi kulki etel\xc3\xa4ss\xc3\xa4 l\xc3\xa4nteen ja pohjoisessa it\xc3\xa4\xc3\xa4n merivirta.\n_START_SECTION_\nKasvillisuus\n_START_PARAGRAPH_\nEoseenilla mets\xc3\xa4 peitti suuren osan maapallosta navoilta navoille, ilmasto oli laajalti kostea ja l\xc3\xa4mmin lukuun ottamatta muutamia aavikkoalueita._NEWLINE_Suosypressej\xc3\xa4 ja kiinanpunapuita kasvoi Kanadan pohjoisosien Arktisilla saarilla Ellesmerensaarella. Arktiset saaret olivat tuolloin mannerliikuntojen takia vain muutaman leveysasteen nykyist\xc3\xa4 etel\xc3\xa4mp\xc3\xa4n\xc3\xa4. Trooppisia sademetsi\xc3\xa4 kasvoi Euroopassa ja Yhdysvaltain luoteisrannikolla. Subtrooppisia ja jopa trooppisia puita kasvoi Gr\xc3\xb6nlannissa ja Alaskassa. Eoseenin alussa palmuja kasvoi Pohjois-Euroopassa ja Alaskassa, mutta kauden edetess\xc3\xa4 palmut harvenivat n\xc3\xa4ill\xc3\xa4 alueilla._NEWLINE_Eoseenin keskivaiheilla mannerten sis\xc3\xa4osat alkoivat kuivua, mets\xc3\xa4t harvenivat monilla alueilla mutta vastakehittyneet ruohot eiv\xc3\xa4t olleet viel\xc3\xa4 levitt\xc3\xa4ytym\xc3\xa4ss\xc3\xa4 jokiseuduilta aroiksi ja savanneiksi. L\xc3\xa4mp\xc3\xb6tilojen pudotessa lehtens\xc3\xa4 pudottavat puut yleistyiv\xc3\xa4t ja valtasivat alaa ikivihreilt\xc3\xa4 trooppisilta alueilta. Kauden lopussa sademets\xc3\xa4t olivat vet\xc3\xa4ytyneet p\xc3\xa4iv\xc3\xa4ntasaajan l\xc3\xa4helle Intiaan, Australiaan, Afrikkaan ja Etel\xc3\xa4-Amerikkaan._NEWLINE_Etel\xc3\xa4manner oli eoseenin alussa l\xc3\xa4mpim\xc3\xa4nlauhkeitten-subtrooppisten metsien peitossa, mutta oligoseenin alussa lehtimetsien ja tundran valtaama asteittaisen viilenemisen tuloksena._NEWLINE_Keski-Euroopan ruskohiilimets\xc3\xa4t olivat trooppisen ja subtrooppisen vy\xc3\xb6hykkeen rajalla. Ne olivat suometsi\xc3\xa4, joissa kasvoi palmuja, palmettopalmuja, viikunoita, magnolioita, punapuita, m\xc3\xa4ntyj\xc3\xa4, tammia, kastanjoita, jalop\xc3\xa4hkin\xc3\xb6it\xc3\xa4 ja kosteimmilla paikoilla suosypressej\xc3\xa4. Coloradossa kasvoi vaahterapuita, palmuja, k\xc3\xa4pypalmuja, saniaisia, pajuja, jalop\xc3\xa4hkin\xc3\xa4puita, hikkoreita, valkopy\xc3\xb6kkej\xc3\xa4, lehmuksia, tammia, ambrapuita, sumakkipuita, tulppaanipuita ja kultasadepuita._NEWLINE_Noin 50 miljoonaa vuotta sitten ilman O\xe2\x82\x82-pitoisuus oli 27\xc2\xa0%, CO\xe2\x82\x82-taso 2\xc2\xa0% eli nykytasoa, keskil\xc3\xa4mp\xc3\xb6tila 17 astetta C.\n_START_SECTION_\nEl\xc3\xa4imist\xc3\xb6\n_START_PARAGRAPH_\nEoseenilla nis\xc3\xa4kk\xc3\xa4\xc3\xa4t lajiutuivat paljon ja kehittyiv\xc3\xa4t suuremmiksi. Eoseeni kesti kauan, ja edellisell\xc3\xa4 kaudella alkanut lajiutuminen saattoi nyt tapahtua t\xc3\xa4ydell\xc3\xa4 teholla._NEWLINE_Eoseenin alussa nis\xc3\xa4kk\xc3\xa4\xc3\xa4t olivat melko pieni\xc3\xa4, alle 10 kg. Ne olivat kavioel\xc3\xa4inten (pariton- ja parillishampaisten vuohien ja hevosten) edelt\xc3\xa4ji\xc3\xa4. Kaudella kehittyiv\xc3\xa4t muun muassa valaat, kissael\xc3\xa4imet, koirael\xc3\xa4imet, kamelit, lepakot ja n\xc3\xa4\xc3\xa4t\xc3\xa4el\xc3\xa4imet. Silloin eliv\xc3\xa4t my\xc3\xb6s muun muassa alkunorsu, alkuhevonen (Eohippus), ja alkusarvikuono. Kissa- ja koirael\xc3\xa4imet erosivat omille teilleen evoluutiopuussa petoel\xc3\xa4imist\xc3\xa4. Kaksi kavioel\xc3\xa4inten p\xc3\xa4\xc3\xa4ryhm\xc3\xa4\xc3\xa4 ilmestyi t\xc3\xa4ll\xc3\xa4 kaudella (peuran ja seepran sukuiset). Kauden alun l\xc3\xa4mp\xc3\xb6huippu tappoi monia nis\xc3\xa4kk\xc3\xa4it\xc3\xa4._NEWLINE_Eoseenin alussa eli alkukavioel\xc3\xa4inten lahkoon kuuluva Phanadocys. Condylarthra._NEWLINE_Eoseenilla syntyi monia k\xc3\xa4dellisten heimoja, muun muassa Tarsiidae, Omomyidae ja Adapidae. N\xc3\xa4iss\xc3\xa4 oli muun muassa vanhan ja uuden maailman h\xc3\xa4nt\xc3\xa4apinoiden edelt\xc3\xa4ji\xc3\xa4. Adapidae on sukupuuttoon kuollut pitk\xc3\xa4kuonoinen puoliapinatyyppi, joihin kuului muun muassa Smilodectes. My\xc3\xb6s Plesiadapis oli pitk\xc3\xa4kuonoinen._NEWLINE_My\xc3\xb6s valaat kehittyiv\xc3\xa4t eoseenill\xc3\xa4 puoliksi maael\xc3\xa4imien kautta kohti t\xc3\xa4ysin veteen sopeutuneita hammasvalaitten edelt\xc3\xa4ji\xc3\xa4._NEWLINE_Kaudella eli muun muassa Basilosaurus, joka valasta muistuttava 20\xe2\x80\x9325 m pitk\xc3\xa4 hammasnis\xc3\xa4k\xc3\xa4s. Se eli hieman alle 40 miljoonaa vuotta sitten. Sen uskotaan kehittyneen monien v\xc3\xa4limuotojen kautta noin 47 miljoonaa vuotta sitten el\xc3\xa4neest\xc3\xa4 nelijalkaisesta Pakicetus-el\xc3\xa4imest\xc3\xa4. T\xc3\xa4st\xc3\xa4 ehk\xc3\xa4 kehittyi virtaviivaisempi neliraajainen krokotiilimainen Ambulocetus. Edelleen kehitys n\xc3\xa4ytt\xc3\xa4\xc3\xa4 vieneen Radhocetus-eli\xc3\xb6\xc3\xb6n, joka oli melko valasmainen ja jolla oli nelj\xc3\xa4 lyhytt\xc3\xa4 raajaa. Radhocetus olisi el\xc3\xa4nyt hieman yli 42 miljoonaa vuotta sitten. Monia muita t\xc3\xa4ysin meriel\xc3\xa4m\xc3\xa4\xc3\xa4n sopeutuneen nis\xc3\xa4kk\xc3\xa4\xc3\xa4n ja nelijalkaisen maalla el\xc3\xa4v\xc3\xa4n eli\xc3\xb6n v\xc3\xa4limuodon tapaisia el\xc3\xa4imi\xc3\xa4 on l\xc3\xb6ydetty eoseenilta. N\xc3\xa4it\xc3\xa4 ovat muun muassa Dalanistes, Takracetus, Gaviocetus ja Dorudon. Melko tarkkaan nykyisi\xc3\xa4 valaita ulkoisesti muistuttaneita merinis\xc3\xa4kk\xc3\xa4it\xc3\xa4 olivat noin 35 miljoonaa vuotta sitten el\xc3\xa4nyt Mysticetes ja Odontocetes._NEWLINE_nykyisen tyyppisten valaiden evoluutio tapahtui p\xc3\xa4\xc3\xa4osin vasta oligoseenilla ja mioseenilla._NEWLINE_Kauden muita el\xc3\xa4imi\xc3\xa4 olivat hammaslintu, my\xc3\xb6h\xc3\xa4isen Lutetian-kauden Unintatherium joka muistutti sarvikuonoa, sek\xc3\xa4 virtahevon tapainen Coryphodon._NEWLINE_Eoseenilla sarvikuonoja vastasivat niin sanotut titanotheerit Titanotheria, jotka eiv\xc3\xa4t ole nykyisten sarvikuonojen sukulaisia. Siihen aikaan sarvikuonojen esi-is\xc3\xa4t muistuttivat nykyisi\xc3\xa4 hevosia._NEWLINE_Eobasileus muistutti my\xc3\xb6s sarvikuonoa ja dinosaurustakin, siksi ett\xc3\xa4 se oli massiivinen. Brontotherium oli my\xc3\xb6s sarvikuonomainen ruohonsy\xc3\xb6j\xc3\xa4, joka eli my\xc3\xb6h\xc3\xa4iseoseenin p\xc3\xa4\xc3\xa4tt\xc3\xa4v\xc3\xa4ll\xc3\xa4 Priabonian-kaudella._NEWLINE_Mesonyx oli Creodonta-suvun varhainen hieman sutta muistuttava peto. Noin 40\xe2\x80\x9330 miljoonaa vuotta sitten eli matalahko ehk\xc3\xa4 hieman tapiiria tai villisikaa muistuttanut, l\xc3\xa4hes k\xc3\xa4rs\xc3\xa4ton Moeritherium, joka oli norsu\xc2\xadel\xc3\xa4inten edelt\xc3\xa4j\xc3\xa4. Sill\xc3\xa4 oli tavallista pidemm\xc3\xa4t, muista hampaista matkan p\xc3\xa4\xc3\xa4ss\xc3\xa4 olevat etuhampaat (sy\xc3\xb6ksyhampaiden edelt\xc3\xa4ji\xc3\xa4). Laji oli maa/vesiel\xc3\xa4in ja noin metrin korkuinen. Pitkulaista norsua ruumiiltaan muistuttava, mutta pitk\xc3\xa4turpainen, lyhytsy\xc3\xb6ksyhampainen, l\xc3\xa4hes olemattoman k\xc3\xa4rs\xc3\xa4n omaava Phiomia eli 37\xe2\x80\x9328 miljoonaa vuotta sitten. T\xc3\xa4ll\xc3\xa4 lajilla oli pitk\xc3\xa4t jalat niin kuin norsulla._NEWLINE_Norsun esi-is\xc3\xa4 Moeritherium eli eoseenilla noin 40 miljoonaa vuotta sitten. Moeritheriumin k\xc3\xa4rs\xc3\xa4 oli hyvin lyhyt, samoin sy\xc3\xb6ksyhampaat._NEWLINE_Norsun n\xc3\xa4k\xc3\xb6inen, nelisy\xc3\xb6ksyhampainen mutta lyhytk\xc3\xa4rs\xc3\xa4inen Palaeomastodon eli noin 40 miljoonaa vuotta sitten Pohjois-Amerikassa. Eoseenilla kehittyi nykyisentyyppinen hy\xc3\xb6nteislajisto ja lintujen monet nykyiset lahkot._NEWLINE_Pariisin altaassa eli trooppisissa meriss\xc3\xa4 viihtyvi\xc3\xa4 kalkkikuorisia huokos\xc2\xadel\xc3\xa4imi\xc3\xa4, nummuliitteja.\n_START_SECTION_\nEoseenin lopun joukkotuho\n_START_PARAGRAPH_\nKausi p\xc3\xa4\xc3\xa4ttyi joukkotuhoon, joka saattoi johtua asteroidien t\xc3\xb6rm\xc3\xa4yksest\xc3\xa4 Chesapeakenlahdelle. Katastrofi h\xc3\xa4vitti monia el\xc3\xa4inlajeja, esimerkiksi useimmat Titanotheres ja kreodontit, sek\xc3\xa4 Dinocerata ja Archeoceti.'